**Mohammad Usman Rana** (født 3. juni 1985) er en norsk skribent og lege. Han er uteksaminert fra det medisinske fakultet ved UiO som cand.med i 2010 og er tidligere leder for Muslimsk Studentsamfunn.

Utdannelse og bakgrunn
----------------------

Rana er født i Norge og vokste opp i Husvik, sør for Tønsberg. Faren kom til Norge fra Pakistan på 1970-tallet.

Han kom i medias søkelys for første gang da han gikk ut av Greveskogen videregående skole i Tønsberg med 5,9 i snitt på vitnemålet.

I 2008 vant Rana *Aftenposten*s kronikkonkurranse.

Samfunnsengasjement
-------------------

### Talsmann for norsk islam

Rana har markert seg som en talsmann for vestlig og norsk islam, som er troverdig teologisk samtidig som den er kontekstualisert i Vesten. Rana mener dette er den sterkeste kuren mot ekstremisme og radikalisering.
I 2016 utgav han boka *Norsk islam* hvor han argumenterte for at muslimer kan godt være sosialkonservative og praktisere sin tro på en tradisjonell måte, samtidig som de anerkjenner det liberale, norske demokratiet.

Hijab-saken
I den såkalte hijab-saken, som raste i mediene i februar 2009, beskyldte bl.a. Mohammad Usman Rana Arbeiderpartiet for fremmedfiendtlighet og islamofobi, også på grasrota i partiet. Ranas bidrag til norsk samfunnsdebatt berører også andre temaer. I en bokanmeldelse 31. august 2009 hevder Rana at «ekshibisjonistisk, promiskuøs og ustyrlig seksualitet dyrkes og fremsettes som ideal for unge» i dagens Norge.

Homofili
Ifølge en reportasje i studentavisen *Universitas* tok Rana avstand fra dødsstraff for homofili under en debatt som Human-Etisk Forbund arrangerte i november 2007. I et innlegg i *Blikk* understreket Rana at han var kategorisk mot dødsstraff og at: «min avstandtagen fra dødsstraff mot homofili ikke kjenner landegrenser».

Rana forklarte i et intervju med tidsskriftet *Minerva* i 2008 at «vestlige muslimer» må være tydelige på å ta avstand fra dødsstraff mot homofili: 

> Hvis man ser prinsipielt og politisk på det, bør muslimer, som en minoritet, også ha i mente at det blir utfordrende å forfekte minoritetsrettigheter hvis man ikke innrømmer andre samme retten [...] Derimot bør muslimer føle en plikt om å spre og arbeide gjennom diverse påvirkningskanaler for at heterofile ekteskap skal ha en opphøyd stilling i samfunnet. La meg også si at selv om man ser på homofili som en synd, må vi vestlige muslimer være tydelige på å ta avstand fra dødsstraff.
> 
> 
> «Minervasamtalen: Den liberale liberaler», Minerva, 18. august 2008
> 
> 

Rana fremhevet i samme intervju at også verdikonservative må få ytre sine meninger i norsk politikk og offentlighet, på lik linje med at også verdiliberale, inklusive homofile, skal ha den fulle rett til å påvirke norsk politikk. Rana mener at Norge må være sekulært, men at norsk sekularisme må hente inspirasjon fra USA, hvor også verdikonservative og religiøse kan delta i offentligheten og bli møtt med respekt og alvor.

Muhammedkarikaturene
I februar 2010, etterfølgende en rekke demonstrasjoner og kraftige appeller i Oslo by etter *Dagbladet*s trykking av karikaturtegninger av profeten Muhammed på avisens forside, oppfordret Rana til sindighet. Han bemerket at en opphetet islamdebatt kunne skape grobunn for radikale meninger, og at slike radikale meninger ikke er representative for norske muslimer.

Bibliografi
-----------

* *Norsk islam: hvordan elske Norge og Koranen samtidig*, Aschehoug, Oslo, 2016, ISBN 9788203295775

Referanser
----------

1. ↑  «Ros fra barneombudet», artikkel på *NRK Østlandssendingens nettsider, 30. juni 2007*
2. ↑  «Muslim i Legenes hus». *Tidsskrift for Den norske legeforening* **(norsk)**. 6. september 2007. Besøkt 2. mars 2019.
3. ↑  Tønsberg blad: Høstet topp-karakterer[*død lenke*]
4. ↑  Vinner-artikkelen av Aftenpostens kronikkonkurranse 2008 med tittelen: «Den sekulære ekstremismen»
5. ↑  vg.no Rana i dogmatikkens hengemyr innlegg av Halvor Tjønn 11.04.2016
6. ↑  Mohammad Usman Rana, «De asketiske homofile», *Aftenposten* 31. august 2009.
7. ↑  «Mohammad Usman Rana skremt av hijab-retretten», Aftenposten den 20. februar 2009
8. ↑  «Kokende debatt om homofili og islam», *Universitas* den 14. november 2007.
9. ↑  Innlegg av Rana i *Blikk*[*død lenke*], fredag 4. september 2009
10. ↑  «Den illiberale liberaler», Minerva.
11. ↑

Eksterne lenker
---------------

* (en) Mohammad Usman Rana – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | BIBSYS **·** VIAF **·** LCCN **·** SUDOC
 |